ፕሬዝዳንቱ የሥራ ጊዚያቸውን ያጠናቀቁ የሁለት አገራት አምባሳደሮችን አሰናበቱ
አዲስ አበባ ፣ ሃምሌ 17/2005 (ዋኢማ) – ፕሬዝዳንት ግርማ ወልደጊዮርጊስ በኢትዮጵያ የሥራ ጊዚያቸውን ያጠናቀቁትን የቡሩንዲና የስዊዲን አምባሳደሮችን ዛሬ አሰናበቱ። ፕሬዝዳንት ግርማ አምባሳደሮች ዛሬ በብሔራዊ ቤተ-መንግሥት ባሰናበቱበት ወቅት እንዳሉት ኢትዮጵያ ከሁለቱ አገሮች ጋር ያላትን ግንኙነት የበለጠ አጠናክራ ለመቀጠል ትሻለች። ኢትዮጵያ ከቡሩንዲ ጋር መልካም የሆነ ዲፕሎማሲያዊ ግንኙነት ያላት ሲሆን ይህን ግንኙነት በመሰረተ ልማትና በአካባቢ ሠላም ማስከበር ሂደት በኩል ይበልጥ በማጠናከር የትብብር አድማሷን ማስፋት እንደምትፈልግ አመልክተዋል። በኢትዮጵያ የቡሩንዲ አምባሳደር የነበሩት ኤሊሲ ኒምፓጋሪሴ ኢትዮጵያ በቡሩንዲ ሠላም ለማምጣት ያበረከተችው አስተዋጽኦ በቡሩንዳውያን ዘንድ ልዩ ቦታ የሚሰጠው መሆኑን ገልጸዋል። ሁለቱ ሀገራት ያላቸውን የሁለትዮሽ ግንኙነት ወደ ላቀ ደረጃ ለማሸጋገር ቀጣዩ የቡሩንዲ አምባሳደር ሆነው የሚሾሙት ጠንክረው እንደሚሰሩ እምነታቸው መሆኑን ገልጸዋል። በተመሳሳይም ስዊዲናዊው ተሰናባች አምባሳደር ጄንስ ኦድላንደር በበኩላቸው በኢትዮጵያ በነበራቸው የአራት ዓመታት የቆይታ ጊዜ ውስጥ የሁለቱን አገራት የንግድ ትስስር ለማጠናከር በርካታ ተግባራት ማከናወናቸውን ጠቅሰዋል። በተለይ በዓለም ላይ ታዋቂ የሆኑትን የስዊዲን ጨርቃ ጨርቅ አምራቾች ኃብታቸውን በኢትዮጵያ እንዲያፈሱ በማድረግ በአሁን ወቅት ጥሩ የሚባል እንቅስቃሴ ላይ እንደሚገኙ ገልጸዋል። እንደ ኢዜአ ዘገባ በቀጣይም ኢትዮጵያና ስዊዲን ያላቸውን ሁለንተናዊ ግንኙነት ወደፊትም ተጠናክሮ እንደዲቀጥል ጥረት እንደሚያደርጉ አስታውቀዋል።